Gadot szerepelt a Maroon 5 együttes és Cardi B "Girls Like You" című dalának videoklipjében. 2018 júliusában, a "Wonder Woman 1984" forgatásának szünetében Gadot ellátogatott egy virginiai gyermekkórházba Wonder Woman filmes jelmezébe öltözve. A 2019-es Eurovíziós Dalfesztiválon egy videóbejátszásban láthatta őt vendégszerepelni a közönség, melyben hazáját és a dalfesztivált népszerűsítette. A 2020-as Oscar-gálán Sigourney Weaver és Brie Larson társaságában ő adta át a legjobb eredeti filmzenének, valamint a legjobb eredeti betétdalnak járó Oscar-díjakat.